**Salcia**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Își mână toamna armăsarii

Cu aur în harnașamente

Unde cu purpura arțarii

Ridică stele din momente.

Lovesc potcoavele de aur

În pomii ce-și astupă fața

Cu voioșia de centaur

Ce-aleargă să-și întreacă viața.

Din urmă frunze-nțepenite

De parcă-ar vrea să prindă aer

Se desfășoară obosite

Ca fataliste fără vaier.

Ecouri unduiesc cerințe

Din fricile de alte grele,

Dar prinse-s în circumferințe

De anualele inele.

Iar toamna nu aude păsuri

Mânând duios și blând buiecii

Acolo unde mii de păsări

Vor peste zare să încerce.

Îndepărtată nu răspunde

Nici la un dor, nici la avânturi

De râul undele pe unde

Aruncă-n pietre și pământuri.

Și salcia cu plete blonde

Oftează sinceră spre ape

Că valurile vagabonde

O depărtare vor s-adape.

Când ea-i mai singură pe malul

Pe care-atât de bine-l știe,

Însă nu vede principalul

În viața ei așa sălcie.

Iată și toamna-ncet se duce

Cu bidiviii ei de-aramă,

Iar ea așteaptă la răscruce

Și nimenea nu o mai cheamă.

Victor Bragagiu